Pwuken AKKAI
Oaralap en Pwuhk wet
Pwuhken Akkai iei mahsen mwotomwot kei me pwilsang rehn Kaun-o ong soukohp Akkai ni pahr 520 mwohn Krais. Mehn Israel ko pwurodohsangehr sahpw me re kalipilipala ie, re ahpw kousoanlahr sounpar kei nan Serusalem, ahpw Tehnpas Sarawio saikinte onohnda sapahl. Mahsen en soukohpo koangoangehki aramas akan en onehda sapahl Tehnpas Sarawio, oh Kaun-o ketin inoukihda me e pahn ketikidohng paiamwahu oh popohl ni ahnsou kohkohdo ong aramas akan me wiliakapwalahr oh mwakelekellahr.
Audepe ni Oaralap
Kosonned en onehda sapahl Tehnpas Sarawio 1.1-15
Mahsen en koaloalamwahu oh koapworopwor 2.1-23
1
Kosonned en KAUN-O ong ni Onohnsapahl en Tehnpas Sarawio
1 Ni keriaun sounpar me Darius wiewiahki nanmwarkien Persia, ni keieun rahnen keweneun sounpwong, KAUN-O ahpw mahsen sang rehn soukohp Akkai. Mahseno ong kepinahn Suda, Serupapel nein Sealtiel, oh ong Samworo Lapalap Sesua, nein Sehosadak.+
2 KAUN-O, Wasa Lapalap, mahsanihong Akkai, “Aramas pwukat ndinda me e saikinte lel ahnsou mwahu en onehda sapahl Tehnpas Sarawio.” 3 KAUN-O eri mahsanihong soukohp Akkai en patohwanohng aramas akan: 4 “Nei aramas akan, dahme kumwail pahn mihmihki nan ihmw kaselel kan, a ei Tehnpas Sarawio ahpw pahn wiewia mohn tehnpas ehu? 5 Kumwail sohte kilang dahme wiewiawi ong kumwail? 6 Kumwail padokedi wahnsahpw tohto, ahpw dolung me malaulau. Mie kanamwail mwenge, ahpw kumwail sohte kak medkihla. Mie nimamwail wain, ahpw sohte itar kumwail en sakaukihla! Mie amwail likou, ahpw sohte itar kumwail en karakarkihda. Oh tohndoadoahk men sohte kak ale pweine me itar en mourki. 7 Kumwail sohte kak ese dahme mepwukat wiewiawihkihong kumwail? 8 Eri met, kumwail kohdahla pohn dohl kan, ale tuhke, oh onehda sapahl Tehnpas Sarawio; eri, I ahpw pahn kupwurperenda oh ale kaudok duwen me konehng.
9 “Kumwail kin kasik en dolung wahnsahpw laud, ahpw me malaulau me kumwail kin dolung. Oh ni amwail kin wadohng wahnsahpw akan ni imwamwail, I kin kasohrehla. Eri, dahme I wiewiahki met? Pwehki ei Tehnpas Sarawio eh wonohn ohlahr nindokon kumwail koaros kedikedirepwki koadoakoadoahkih pein imwamwail kan. 10 Ihme kahrehda eh sohte kin keteu oh wahnsahpw akan sohte kak keirda. 11 Ngehi me kupwuredahr en sohla keteu nan sahpwo—pohn dohl kan, nan mwaht akan, nan mwetin wain kan, oh nan mwetin olip kan—oh pohn mehkoaros me pwehl kin kapwarehda ong aramas oh mahn akan, pohn mehkoaros me kumwail kin song en kairada.”
Aramas akan Kapwaiada Kosonned en KAUN-O
12 Serupapel oh Sesua oh aramas koaros me pwurodohsangehr ar kalipilipala nan Papilonia, ahpw wiahda dahme KAUN-O ar Koht mahsanihong irail. Re lemmwikihda KAUN-O oh peikiong soukohp Akkai, sapwellimen KAUN-O meninkeder. 13 Akkai eri patohwanohng aramas akan sapwellimen KAUN-O mahsen: “I pahn ieiang kumwail—met iei ei inou.” 14 KAUN-O eri ketikihong loalen aramas koaros ineng en koadoahkih Tehnpas Sarawio: Serupapel, kepinahn Suda; Sesua, Samworo Lapalap, oh aramas koaros me pwurodohsangehr ar kalipilipala. Re ahpw tepida koadoahkih Tehnpas Sarawien KAUN-O, Wasa Lapalap, ar Koht, 15 ni rahn kerieisek pahieun keweneu en sounpwong en sounpar keriau me Darius wiewiahki nanmwarki lapalap.
+ 1:1 Esra 4.24—5.2; 6.14.